Funcționarea serviciului de alimentare cu apă potabilă va fi întreruptă temporar vineri, 22 martie, pe șase străzi din zona centrală a Sucevei, între orele 08.00 – 17.00.
Străzile afectate de oprirea furnizării apei potabile sunt: Petru Rareș (de la intersecția cu strada Dimitrie Dan până la intersecția cu bulevardul Ana Ipătescu), Cernăuți, Nicolae Labiș, Ștefan Ștefureac, George Coșbuc și Solidarității.
Măsura este luată în vederea executării de către ACET a unor lucrări programate.
"La reluarea furnizării există posibilitatea ca apa să înregistreze valori mai mari ale parametrului turbiditate, situație în care robinetul trebuie lăsat deschis timp de câteva minute și apa să fie utilizată doar în scopuri menajere, până la limpezirea ei", au transmis reprezentanții ACET Suceava. Dacă situația persistă, cei afectați trebuie să sune la Dispeceratul ACET, pentru ca o echipă specializată să se deplaseze în zonă, pentru soluționarea problemei.
"Ne cerem scuze pentru disconfortul creat și mulțumim pentru înțelegere", au mai spus reprezentanții ACET Suceava.